আইনের চোখে সব ভারতীয় ভারতের বাসিন্দা, কোনও রাজ্যের নয়: সুপ্রিম কোর্ট

নয়াদিল্লি: সব ভারতীয় ভারতের বাসিন্দা, আইনি দৃষ্টিতে তাঁরা কোনও রাজ্য বা প্রদেশের ‘ডোমিসাইল’ (Domicile) বা বাসিন্দা নন, এমন মন্তব্য করল সুপ্রিম কোর্ট (Supreme Court)।

বিচারপতি ঋষিকেশ রায়, বিচারপতি সুধাংশু ধুলিয়া এবং বিচারপতি এস ভি এন ভাট্টির অভিমত, আঞ্চলিক বা প্রাদেশিক বাসিন্দার ধারণা সঠিক নয়। পোস্ট গ্র্যাজুয়েট বা স্নাতকোত্তর মেডিক্যাল পাঠ্যক্রমে ভর্তির ক্ষেত্রে রেসিডেন্স বেসড সংরক্ষণ অনুমোদনযোগ্য নয়, তা অসাংবিধানিক। দেশে যদি রাজ্য বা প্রদেশভিত্তিক আলাদা আইনি ব্যবস্থা এবং সেই মতো কার্যক্রম থাকে, তখনই ডোমিসাইল বা বাসিন্দার অবস্থানগত পরিচিতি গুরুত্ব পেতে পারে। কিন্তু ভারতের ক্ষেত্রে পরিস্থিতি তেমন নয়।

আরও পড়ুন: পদপিষ্টের ঘটনায় মৃত ৩০, আহত ৬০, জানাল যোগীর পুলিশ

আদালত সাফ জানাল, বসবাসের জায়গা বা ঠিকানার ক্ষেত্রে রাজ্য সরকারগুলি হামেশাই তা ‘ডোমিসাইল’ শব্দটির অর্থের সঙ্গে গুলিয়ে ফেলে। কোন ব্যক্তির ক্ষেত্রে কোন ব্যক্তিগত আইন কার্যকর হবে, সেটাই প্রাথমিকভাবে ‘ডোমিসাইল’ শব্দের অর্থ বহন করে। কে কোথায় থাকে, তার ভিত্তিতে কোনও নাগরিক যেন বৈষম্যের শিকার না হয়, তা নিশ্চিত করা হয়েছে সংবিধানে। তাই রেসিডেন্স অনুসরণে সরকারি চাকরিতে রাষ্ট্র সংরক্ষণের সুবিধা দিতে পারে না। তার মূল কারণ প্রত্যেক নাগরিকের নাগরিকত্ব একটাই। তিনি দেশের যে কোনও প্রান্তে যেখানে খুশি থাকতে পারেন। একইভাবে দেশের যে কোনও জায়গায় তিনি কাজের সুযোগ খুঁজে নিতে পারেন।