ফের ১১৯ ভারতীয়কে দেশে পাঠানোর ব্যবস্থা করছে ট্রাম্প প্রশাসন

ওয়েব ডেস্ক: আমেরিকা (USA) থেকে অবৈধভাবে বসবাসকারী ভারতীয় নাগরিকদের (Indian Citizen) ফেরত পাঠানোর প্রক্রিয়া পুরোদমে শুরু হয়েছে। প্রথম দফায় ১০৪ জন ভারতীয় নাগরিককে দেশে ফেরত পাঠানোর পর এবার দ্বিতীয় ও তৃতীয় দফার জন্য প্রস্তুতি নিচ্ছে ট্রাম্প (Donald Trump) প্রশাসন। ভারতের বিদেশ মন্ত্রক এই বিষয়ে দেশের অসামরিক বিমান সংস্থা সিভিল এভিয়েশন ব্যুরোকে আনুষ্ঠানিকভাবে জানিয়েছে।

সম্প্রতি ভারতের বিদেশ মন্ত্রকের দেওয়া চিঠি অনুযায়ী, অবৈধ ভারতীয় অভিবাসীদের ফেরত আনতে দু’টি বিশেষ বিমান আমেরিকা থেকে রওনা দিয়ে পঞ্জাবের অমৃতসরে নামবে। প্রথম বিমানটি ১৫ ফেব্রুয়ারি রাত ১০টা ০৫ মিনিটে ১১৯ জন যাত্রী নিয়ে অবতরণ করবে। দ্বিতীয় বিমানটি ১৬ ফেব্রুয়ারি ভারতে পৌঁছবে। তবে এই দ্বিতীয় বিমানে কতজন যাত্রী থাকবেন, তা এখনও নিশ্চিত করা হয়নি।

আরও পড়ুন: মোদি-ট্রাম্প বৈঠকে অসন্তুষ্ট পাকিস্তান!

জানা গিয়েছে, প্রথম দফায় যে ১১৯ জনকে ফেরত আনা হবে, তাঁদের মধ্যে ৬৭ জন পঞ্জাবের, ৩৩ জন হরিয়ানার এবং বাকি ১৯ জন গুজরাট, উত্তরপ্রদেশ ও মহারাষ্ট্রের বাসিন্দা। বেশিরভাগের ভিসার মেয়াদ শেষ হয়ে যাওয়ার কারণে তাঁদের অবৈধ অভিবাসী হিসেবে গণ্য করা হয়েছে। অন্যদিকে বেশ কয়েকজন বেআইনিভাবে মেক্সিকো সীমান্ত পেরিয়ে মার্কিন যুক্তরাষ্ট্রে প্রবেশের চেষ্টা করেছিলেন বলে অভিযোগ উঠেছে।

উল্লেখ্য, ক্ষমতায় আসার পর থেকেই ট্রাম্প প্রশাসন আমেরিকায় অবৈধভাবে বসবাসকারী অভিবাসীদের বিরুদ্ধে কঠোর পদক্ষেপ নিচ্ছে। বিভিন্ন দেশের অবৈধ অভিবাসীদের নিজ দেশে ফেরত পাঠানোর প্রক্রিয়াও শুরু হয়েছে। ভারতের বিদেশসচিব বিক্রম মিস্রী গত ৭ ফেব্রুয়ারি জানান, আমেরিকা থেকে মোট ৪৮৭ জন ভারতীয় নাগরিককে দেশে ফেরত পাঠানো হবে।